Iirimaa

Ülemäärase eelarvepuudujäägi menetlus ja viimased soovitused

Nõukogu otsustas 27. aprillil 2009 vastavalt EÜ asutamislepingu artikli 104 lõikele 6, et Iirimaal on ülemäärane eelarvepuudujääk, ning esitas soovitused kõrvaldada ülemäärane eelarvepuudujääk hiljemalt 2013. aastaks. Nõukogu kehtestas tõhusate meetmete võtmise tähtpäevaks 27. oktoobri 2009.

Nõukogu järeldas 2. detsembril 2009, et kuigi Iirimaa ametiasutused on võtnud tõhusaid meetmeid vastavalt nõukogu 27. aprilli 2009. aasta soovitustele, on Iirimaal toimunud ootamatud majandust kahjustavad sündmused, millel on olnud väga ebasoodne mõju riigi rahandusele. Seepärast võttis nõukogu vastu aluslepingu artikli 126 lõike 7 kohase läbivaadatud soovituse, millega pikendati ülemäärase eelarvepuudujäägi kõrvaldamise tähtaega 2014. aastani.

Nõukogu järeldas 13. juulil 2010, et Iirimaa ametiasutused on võtnud tõhusaid meetmeid kooskõlas nõukogu soovitustega.

Nõukogu tunnistas 7. detsembril 2010, et Iirimaa eelarvepositsioon on järsult halvenenud mõju tõttu, mida kriis on avaldanud valitsemissektori tuludele ja finantssektorile, ning seetõttu on vaja rakendada ulatuslikke finantssektorit toetavaid meetmeid. Seepärast võttis nõukogu vastu aluslepingu artikli 126 lõike 7 kohase läbivaadatud soovituse, millega pikendati ülemäärase eelarvepuudujäägi kõrvaldamise tähtaega 2015. aastani. Samal ajal otsustas nõukogu anda Iirimaale liidu rahalist abi,[1] vastates Iirimaa taotlusele saada rahalist abi Euroopa Liidult, euroala liikmesriikidelt ja Rahvusvaheliselt Valuutafondilt. 16. detsembril 2010 sõlmisid komisjon ja Iirimaa ametiasutused konkreetseid majanduspoliitilisi tingimusi käsitleva vastastikuse mõistmise memorandumi („vastastikuse mõistmise memorandum”).

Nõukogu soovitas Iirimaa ametiasutustel võtta keskpika perioodi jooksul meetmeid, et viia valitsemissektori eelarve puudujääk usaldusväärsel ja jätkusuutlikul viisil alla 3 % SKPst. Selleks peaksid Iirimaa ametiasutused tegema järgmist: rakendama meetmeid tagamaks, et valitsemissektori eelarve puudujääk ei ületa 2011. aastal 10,6 % prognoositud SKPst, 2012. aastal 8,6 % SKPst, 2013. aastal 7,5 % SKPst, 2014. aastal 5,1 % SKPst ja 2015. aastal 2,9 % SKPst; prognoositud iga-aastane eelarvepuudujäägi vähenemine ei hõlma valitsuse finantssektoristrateegia raames võetud pankade toetusmeetmete võimalikku otsest mõju; kõnealune strateegia on esitatud majandus- ja rahanduspoliitika memorandumis ja konkreetseid majanduspoliitilisi tingimusi käsitlevas vastastikuse mõistmise memorandumis, millele on alla kirjutanud komisjon ja Iirimaa ametiasutused. Iirimaa peab olema valmis võtma täiendavaid konsolideerimismeetmeid, et tagada eelarvepuudujäägi vähenemine 2015. aastaks alla 3 % SKPst juhul, kui puudujäägieesmärkidega seotud riskid peaksid tõeks osutuma. See kava peaks aitama parandada Iirimaa struktuurset eelarveseisundit vähemalt 9½ % SKPst ajavahemikul 2011–2015[2].

Lisaks peaksid Iirimaa ametiasutused kasutama muid võimalusi, sealhulgas soodsamaid majandustingimusi, et kiirendada koguvõla suhte vähendamist kontrollväärtuse 60 % SKPst suunas.

Kohandamist ohustavate riskide vähendamiseks peaks Iirimaa looma eelarvealase nõuandekomisjoni, kes annab sõltumatu hinnangu valitsuse eelarvepositsioonile ja prognoosidele. Iirimaa peaks võtma vastu eelarvepoliitilise vastutuse seaduse, millega kehtestatakse keskpika perioodi kulutuste raamistik koos iga valdkonna kulutuste siduvate mitmeaastaste piirmääradega. Selleks et vähendada riske riigi rahanduse pikaajalise jätkusuutlikkuse tagamisel, peaksid Iirimaa ametiasutused jätkama sotsiaalkindlustussüsteemi reforme.

Nõukogu kehtestatud tähtpäevaks 7. juuni 2011 tuleb Iiri valitsusel tõhusalt tegutseda, et määrata kindlaks meetmed ülemäärase puudujäägi vähendamiseks. Võetud meetmete hindamisel võetakse arvesse majanduse arengutendentse võrreldes komisjoni talituste 2010. aasta sügisprognoosiga.

Võetud meetmete hindamine

Nõukogu 7. detsembri 2010. aasta soovitused põhinesid Iirimaa rahalise abi programmi aluseks olevatel prognoosidel. Kõnealuste prognoosidega ajakohastati komisjoni talituste 29. novembri 2010. aasta töödokumenti „Euroopa majandusprognoos, sügis 2010” 7. detsembril 2010. aastal teatavaks tehtud üksikasjalike 2011. aasta eelarvemeetmetega.

Komisjoni talituste uusima prognoosi kohaselt, mis on koostatud Iirimaa rahalise abi programmi 2011. aasta suvel toimuva läbivaatamise käigus, sarnanevad Iirimaa SKP reaalkasvu väljavaated üldiselt nõukogu 2010. aasta detsembri soovituste andmise ajal prognoositule. Reaalne SKP vähenes 2010. aastal 0,4 %, kuid prognooside kohaselt peaks positiivne majanduskasv taastuma, ulatudes 2011. aastal 0,6 %ni SKPst ja 2012. aastal 1,9 %ni SKPst. Prognoositud majanduskasvu komponente on siiski kohandatud, võttes arvesse veelgi nõrgenenud sisenõudlust, mida kompenseerib suurem välisnõudlus.

Valitsemissektori eelarvepuudujäägi suhe SKPsse oli 2010. aastal 32 %; sellist taset prognoositi ka 7. detsembril 2010. Valitsemissektori andmete edasise korrigeerimise käigus vähendati nii tulusid kui ka kulusid 2009. aastal ligikaudu 0,8 % võrra SKPst ning muudeti ka tulude ja kulude komponente 2009. ja 2010. aastal, kuid üldist suhet see eriti ei mõjutanud. See tulenes peamiselt muudatustest kohalike omavalitsuste 2009. aasta üksikasjalikes aruannetes, mida 2011. aasta märtsis ülemäärase eelarvepuudujäägi menetluses arvesse võeti ning mis kajastasid varem prognoositust väiksemaid kapitalitulusid ja -kulusid, mis üldjoontes teineteist tasakaalustavad.

2011. aasta eelarves kajastuvad eelarve konsolideerimise meetmed 3,8 % ulatuses SKPst, sh struktuursed tulumeetmed 0,9 % SKPst, struktuursed kulumeetmed 2,5 % SKPst ja ühekordsed meetmed 0,4 % SKPst. Valitsemissektori eelarve puudujäägiks prognoositakse 10,2 % SKPst, mis on nõukogu seatud eesmärgist (10,6 % SKPst) madalam[3]. Üllatavalt suur maksutulu 2010. aasta lõpus kandus 2011. aastasse ja aasta esimese kuue kuu põhjal saab eeldada, et maksutulu ületab nõukogu soovituste andmise ajal koostatud komisjoni talituste prognoose 0,4 % võrra SKPst. See osutab tulumaksu ja kaudsete maksude mõnevõrra suuremale elastsusele, ehkki tööturutingimused ja eratarbimine jäid prognoositust nõrgemaks. Nimetaja muutuse väikest negatiivset mõju − 0,1 % SKPst võrreldes 2010. aasta detsembri prognoosidega − tasakaalustab uue valitsuse 10. mail 2011 teatavaks tehtud meetmepaketi „Töökohtade algatus” positiivne mõju. Töökohtade algatus ei mõjuta aastatel 2011−2014 küll eelarvet, kuid vähendab eelarvepuudujääki 2011. aastal 0,1 % võrra SKPst, peamiselt pensionifondide suhtes ajavahemikul 2011−2014 iga aasta 30. juunil kohaldatava maksu tõttu, millega enam kui tasakaalustatakse mõningate turismindusega seotud käibemaksumäärade ajutise vähenemise ja madalate palkade sotsiaalkindlustusmaksete kulu. Finantssektorisse tehtavad ühekordsed kapitalisüstid võivad 2011. aastal puudujääki suurendada kuni 12 %ni SKPst ning kooskõlas nõukogu soovitusega ei võeta seda mõju puudujäägieesmärgi juures arvesse. Kapitalisüstide klassifitseerimise üle otsustab iga üksiku juhtumi puhul eraldi Iiri statistikaamet (Central Statistics Office), konsulteerides vajaduse korral Eurostatiga.

Valitsemissektori eelarve puudujäägiks 2012. aastal prognoositakse 8,6 % SKPst, mis on kooskõlas ülemäärase eelarvepuudujäägi menetluse otsuses seatud eesmärgiga. See eeldab eelarve konsolideerimist 2,6 % ulatuses SKPst, mis hõlmab 2011. aasta eelarvemeetmete aastapõhist mõju 0,7% SKPst ning 1,9% ulatuses uusi meetmeid, mida Iirimaa on kohustunud võtma rahalise abi programmi raames ning mida on kirjeldatud 2011. aasta aprilli ajakohastatud stabiilsusprogrammis. Sarnaselt 2011. aastaga on ka 2012. aastal oodata suuremat maksutulu võrreldes nõukogu soovituse aluseks oleva 2010. aasta detsembri prognoosiga. Pärast positiivset mõju 2011. aastal avaldab töökohtade algatus 2012. aastal tuludele negatiivset mõju, suurendades eelarve puudujääki eelmise aastaga võrreldes 0,3% võrra SKPst. Abiprogrammi raames antava rahastamisega seotud kõrgemad intressikulud ulatuvad 0,1 %ni SKPst, eeldusel et programmi senised keskmised intressimäärad püsivad.

Stabiilsusprogrammiga nähakse ette, et 2015. aastaks, mis on nõukogu poolt ülemäärase eelarvepuudujäägi kõrvaldamiseks seatud tähtaeg, väheneb eelarvepuudujääk järk-järgult alla 3 % SKPst. Eesmärgi saavutamiseks määras eelmine valitsus 2010. aasta novembri riiklikus majanduse elavdamise kavas kindlaks ulatuslikud konsolideerimismeetmed, mida kinnitati konkreetseid majanduspoliitilisi tingimusi käsitlevas vastastikuse mõistmise memorandumis. Praegune valitsus on andnud mõista, et kohandamiste täpset sisu muudetakse pärast käimasoleva kulutuste põhjaliku läbivaatamise tulemuste avaldamist. Rahalise abi programmi tingimuste kohaselt esitatakse parlamendile 2011. aasta oktoobri lõpuks valitsuse eelarve-eelses prognoosis keskpika perioodi eelarvekava aastateks 2012−2015, milles tuuakse iga aasta kohta välja tulu- ja kulupõhised meetmed ning arvestatakse nõukogu seatud eesmärke. Täpsemad üksikasjad esitatakse 2011. aasta detsembri algul 2012. aasta eelarves.

Koguvõla suhe SKPsse jõuab prognoosi kohaselt 2013. aastaks peaaegu 120 %ni, mis on 2011. aasta märtsi stressitestide järgse pankade rekapitaliseerimise eeldatust madalamate kulude tõttu nõukogu soovituste aluseks olnud prognoosidega võrreldes siiski veidi madalam tase, ning hakkab seejärel langema. Võla kujunemist mõjutavad mitmed eelarvevälised tehingud, sealhulgas kapitalisüstid pankadele 2011. aastal, mis suurendab võlga ligikaudu 6 protsentipunkti võrra SKPst, samuti vajadus säilitada suuremad rahavarud ning erinevused tekkepõhiste ja kassapõhiste intressimaksete vahel[4].

Seoses nõukogu soovitusega piirata kohandamisega seotud riske on Iirimaa ametiasutused moodustanud viieliikmelise eelarvenõuande komisjoni ning 2011. aasta lõpuks esitatakse eelarvepoliitilise vastutuse seadus. Sellega antakse eelarve nõuandekomisjonile selgepiirilised volitused ja sõltumatus ning kehtestatakse eelarve-eeskirjad eelarvedistsipliini tagamiseks kogu tsükli jooksul, samuti luuakse alus eesmärkide sobivuse ja tegevustulemuste hindamiseks.

Seoses nõukogu soovitusega vähendada riigi rahanduse pikaajalist jätkusuutlikkust ohustavaid riske võeti 2011. aasta juunis vastu õigusakt, millega tõsteti pensioniiga 2014. aastal 66, 2021. aastal 67 ja 2028. aastal 68 aastani. Lisaks kavatsetakse 2011. aasta septembri lõpuks esitada parlamendile heakskiitmiseks avaliku teenistuse pensionireformide pakett uutele teenistusse astujatele. See hõlmab avaliku teenistuse teatavate töötajate kiirendatud pensionilemineku läbivaatamist ja pensionide sidumist tarbijahinnaindeksiga. Pensionide aluseks on töötamise ajal saadud keskmine sissetulek. Uute teenistusse astujate pensionilemineku iga seotakse riikliku pensioni saamise eaga.

Järeldused

Olemasoleva teabe põhjal näib, et Iirimaa on võtnud asjakohaseid meetmeid, et kõrvaldada ülemäärane eelarvepuudujääk nõukogu kehtestatud tähtajaks. Eelkõige prognoositakse, et valitsemissektori eelarve puudujääk on 2011. aastal väiksem seatud eesmärgist 10,6 % SKPst, mis on kooskõlas nõukogu soovitusega. Ajavahemikuks 2012−2015 esitavad ametiasutused pärast käimasoleva kulutuste põhjaliku läbivaatamise tulemuste selgumist keskpika perioodi eelarvekava. Eelarvekavas esitatakse iga aasta kohta kulu- ja tulupõhised meetmed, mis toetavad eelarvepuudujäägi vähendamist kooskõlas nõukogu soovitustega. Keskpika perioodi eelarve-eesmärkide usaldusväärsuse suurendamiseks on oluline täpselt määratleda konkreetsed meetmed. Meetmete rakendamine ja ülemäärase puudujäägi korrigeerimine peaks aitama tagada, et võla suhe hakkab langema ning läheneb kontrollväärtusele 60 % SKPst.

Eespool esitatud hinnangut silmas pidades on komisjon seisukohal, et Iirimaa suhtes kohaldatava ülemäärase eelarvepuudujäägi menetluse raames ei ole vaja võtta täiendavaid meetmeid. Komisjon jätkab Iirimaa eelarvepositsiooni põhjalikku kvartalipõhist jälgimist vastavalt ELi toimimise lepingule, stabiilsuse ja kasvu paktile ning Iirimaa rahalise abi programmis kindlaks määratud tingimustele.

Peamiste makromajanduslike ja eelarveprognooside võrdlus

[1] ELT L 30, 4.2.2011, lk 34.

[2] Kõnealune kava peab olema kooskõlas Eurostati esialgse seisukohaga äriühingule Anglo Irish Bank makstavate lihtvekslite intressimaksete kirjendamise aja kohta Euroopa rahvamajanduse arvepidamise süsteemis (ESA95) (Preliminary view on the ESA95 accounting treatment of time of recording of interest payments on promissory notes payable to Anglo Irish Bank); esialgse seisukoha muutmisega muutuks puudujäägi vähendamise ajakava. Vt http://epp.eurostat.ec.europa.eu/portal/page/portal/government_finance_statistics/methodology/advice_member_states .

[3] Käesolevas dokumendis osutatud eelarveprognoosid ei hõlma säästu[pic]HY[fj?“œ?http://www.consilium.europa.eu/uedocs/cms_data/docs/pressdata/en/ec/123978.pdf).

[4] Kuna ühekordseid pankade rekapitaliseerimise kulusid, mis kokku ulatuvad 2011. aastal kuni 12 %ni SKPst, rahastatakse osaliselt Iirimaa olemasolevatest vahenditest, kasvab valitsemissektori koguvõlg vähem.